የሱዳን ጋዳሪፍና የአማራ ክልል ግንኙነት የሁለቱ አገራትን ህዝቦች ተጠቃሚ እያደረገ ነው
በሱዳን ገዳሪፍና በአማራ ክልልያለው ሁለንተናዊና ጠንካራ ግንኙነት የሁለቱን አገራት ህዝቦች ተጠቃሚ እያደረገ ነው።በአማራ ክልልና በገዳሪፍ ግዛት ያለው ሁለንተናዊ ግንኙነት የሁለቱን አገራት ተጠቃሚነት እያረጋገጠ ነው።በሱዳን ገዳሪፍና በአማራ ክልል መካከል በማህበራዊ፣ ኢኮኖሚያዊና ፖለቲካዊ መስኮች ያለው ጠንካራ ግንኙነት ሁለቱን ሃገሮች ተጠቃሚ እያደረገ መሆኑን የአማራ ክልል ምክር ቤት አፈ ጉባኤ ገለፁ።የሱዳን ገዳሪፍ የምክር ቤት አባላት ከአማራ ክልል ምክር ቤት አባለት ጋር በአሠራርና በአደረጃጀት ላይ ትናንት በባህር ዳር ከተማ ልምድ መለዋወጥ ጀምረዋል።የአማራ ክልል ምክር ቤቱ አፈ ጉባኤ አቶ ይርሳው ታምሬ በእዚሁ ወቅት እንደገለጹት፣ የሱዳንና የኢትዮጵያ ግንኙነት በመረዳዳት ላይ የተመሰረተና ለረጅም ዘመናት የዘለቀ ነው።የመንግስታቱ ግንኙነትም በሁለቱ ሃገራት ህዝቦች መካከል የጠበቀና የወንድማማችነት ግንኙነት እንዲፈጠር ያስቻለ መሆኑን ተናግረዋል።ሀገራቱ በንግድ፣ በባህል ልውውጥ፣ በሰላምና መረጋጋት፣ በህገ ወጥ የሰዎች ዝውውርና መሰል ጉዳዮች ጥምረት ፈጥረው በመስራታቸው ውጤታማ ተግባራት መከናወናቸውን ጠቁመዋል።እንደአፈጉባኤው ገለጻ፣ በተፈጠረው ጠንካራ የእርስ በርስ ግንኙነት በተለይ በድንበር አካባቢ አንዳንዴ የሚፈጠሩ ችግሮችን በቀላሉ ለመቆጣጠርና ለመፍታት ተችሏል።ለእነዚህ ራሱን የቤንሻጉል ጉምዝ ነጻ አውጭ ብሎ የሚጠራው ቡድን አመራርና አባላት በሰላማዊ መንገድ እጃቸውን ሰጥተው ወደ ሃገራቸው እንዲገቡ የሱዳን መንግስት ያደረገውን ጥረት አንስተው ምስጋናቸውን አቅርበዋል።በሱዳን ገዳሪፍ ግዛት ምክር ቤት አፈ ጉባኤ መሃማድ አብድላ በበኩላቸው የሁለቱ ጎረቤታማ አገሮች ግንኙነት በድንበር አካባቢ የሚፈጠሩ ማናቸውንም ጉዳዮች በጋራ ተነጋግሮና ተመካክሮ ለመፍታት ያግዛል።በተለይም በድንበር አካባቢ የሚከናወኑ ህገ ወጥ እንቅስቃሴዎችን ተከታትሎ እልባት ለማስጠትና ሰላማዊ ቀጠና ለመፍጠር ከፍተኛ አስተዋጽኦ እንዳለው አብራርተዋል።ሁለቱ ሀገራት በጋራ ተጠቃሚነት ላይ ተንተርሶ የፈጠሩት ግንኙነት በበለጠ እንዲቀጥልና የህዝብ ለህዝብ ግንኙነቱን ወደ ላቀ ደረጃ ለማሳደግ ይበልጥ በትብብር መስራት እንደሚገባ ተናግረዋል።እንደ አፈ ጉባኤ መሃመድ ገለጻ፣ የሱዳኗ የድንበር ከተማ ገላባትን ዓለም አቀፍ የገበያ መዳረሻ ለማድረግ ውሳኔ ላይ ተደርሷል፣ ይህም የሁለቱን ሃገራት የንግድ ትስስር የበለጠ የሚያጠናክረው ነው።ዓለም አቀፍ ይዘት ያለውን ህገ ወጥ የሰዎች ዝውውር በዘላቂነት በመከላከል በኩል በገዳሪፍ ግዛት እስከ ሞት የሚያደርስ ህግ ፀድቆ ተግባራዊ መደረግ መጀመሩን ጠቁመዋል።ከእነዚህ በተጨማሪ በሁለቱ ሀገራት ድንበር አካባቢ የሚስተዋለውን የሰዎች ዝውውር ለመግታት እየተሰራ መሆኑን ተናግረዋል።የምክር ቤቱ አበላት ከአማራ ክልል ምክር ቤት የተሻለ ልምድና አሰራር ለመቅሰም  መምጣታቸውንም ገልጸዋል።በገዳሪፍ ምክር ቤት የህግ ሰብሳቢ ሱራያ ዩሱፍ በበኩላቸው እንዳሉት፣ በሁለቱ ሃገራት መካከል ያለው ግንኙነት የጋራ ጥቅምን መሰረት ያደረገ ነው።የሁለቱ ጎረቤት  ሃገሮች ህዝቦች በባህል፣ በአኗኗርና መሰል ጉዳዮች የሚመሳሰሉና የተቀራረቡ መሆናቸውን አስታውሰው፣ ቀደም ሲል የተፈጠረው ግንኙነት የበለጠ ተጠናክሮ እንደሚቀጥል አመልክተዋል።ኢትዮጵያ በሁሉም ዘርፍ የተሻለና ፈጣን እድገት እያስመዘገበች እንደምትገኝም መገንዘባቸውንም ገልፀዋል።የሱዳን ገዳሪፍ ምክር ቤት የልዑካን ቡድን 24 አባላት ያሉት ሲሆን በትናንት ውሎው በአማራ ክልል ምክር ቤት አደረጃጀትና አሰራር ዙሪያ ልምድ ወስዷል፤ ዛሬም የባህር ዳር ከተማ ምክር ቤት አሰራርን ይመለከታል ተብሎ ይጠበቃል።የምክር ቤቱ አባላት ከሐምሌ 20 እስከ 23 ቀን 2009 ዓ.ም በሚኖራቸው ቆይታ የባህር ዳር ስታድየምን ጨምሮ የጣና ገዳማትንና ሌሎች የልማት ሥራዎችን ይጎበኛሉ ተብሎ ይጠበቃል ።(ኢዜአ)